ยอดใช้เช็คหดตัวไม่หยุด กทม.แชมป์เด้งสูงสุด
ธปท.เผยยอดเช็คเด้งเดือน พ.ย.ปีนี้ ลดลง 13.6% ตามความนิยมใช้บริการทางอิเล็กทรอนิกส์มากขึ้น
29 ต.ค. 2565

โพสต์ทูเดย์ - ธปท.เผยยอดเช็คเด้งเดือน พ.ย.ปีนี้ ลดลง 13.6% ตามความนิยมใช้บริการทางอิเล็กทรอนิกส์มากขึ้น โดยกรุงเทพฯ และปริมณฑลมีเช็คเด้งมากที่สุด
ธนาคารแห่งประเทศไทย (ธปท.) รายงานยอดการเรียกเก็บเงินตามเช็คทั่วประเทศ ณ เดือน พ.ย.ที่ผ่านมา ว่า ทั้งระบบมีปริมาณเช็คเรียกเก็บรวม 5.63 ล้านใบ มีมูลค่ารวม 3 ล้านล้านบาท ลดลงจากระยะเดียวกันปีก่อน 3 แสนใบ หรือ 4.94% และ 1.75 หมื่นล้านบาท หรือ 0.59% ตามลำดับ โดยในจำนวนนี้มีเช็คคืนไม่มีเงินหรือเช็คเด้งปริมาณ 6.21 หมื่นใบ มีมูลค่ารวม 8,130 ล้านบาท คิดเป็นการลดลงของปริมาณ 6,322 ใบ หรือ 9.24% และมูลค่าลดลง 1,280 ล้านบาท หรือ 13.6%
ทั้งนี้ รายละเอียดเช็คเด้ง แบ่งเป็น เช็คเด้งในเขตกรุงเทพมหานครและปริมณฑล 3.09 หมื่นใบ มีมูลค่ารวม 4,810 ล้านบาท เช็คเด้งในเขตภูมิภาค 1.88 หมื่นใบ  มีมูลค่ารวม 1,410 ล้านบาท และเช็คเด้งข้ามจังหวัด 2.25 หมื่นใบ มีมูลค่า 1,910 ล้านบาท
อย่างไรก็ดี หากเทียบกับเดือนก่อนหน้า ปริมาณเช็คเรียกเก็บรวมเพิ่มขึ้น 1.78 แสนใบ หรือ 3.27% มูลค่าเพิ่มขึ้น 1.26 แสนล้านบาท หรือ 4.41% มีเช็คเด้งเพิ่มขึ้นเพียง 12 ล้านใบ หรือ 0.02% แต่มูลค่าเช็คเด้งลดลง 550 ล้านบาท หรือ 6.34%
อย่างไรก็ตาม คาดว่าการลดลงของเช็คเด้งเป็นผลต่อเนื่องจากปริมาณการใช้เช็คที่ลดลง ตามพฤติกรรมของคนที่หันไปใช้ช่องทางการชำระเงินอื่นที่สะดวกและค่าบริการถูกลงตามการเปลี่ยนแปลงของเทคโนโลยี